Všeobecne záväzné nariadenie
hlavného mesta Slovenskej republiky Bratislavy
č. 5/2005
z 30. júna 2005
o určení názvu novopostaveného piateho mosta cez Dunaj v hlavnom meste Slovenskej republiky Bratislave
Mestské zastupiteľstvo hlavného mesta Slovenskej republiky Bratislavy podľa § 6 a § 2b zákona Slovenskej národnej rady č. 369/1990 Zb. o obecnom zriadení v znení neskorších predpisov, prílohy č. 1, položka č. 52 Štatútu hlavného mesta Slovenskej republiky Bratislavy a vyhlášky Ministerstva vnútra Slovenskej republiky č. 31/2003 Z. z., ktorou sa ustanovujú podrobnosti o označovaní ulíc a iných verejných priestranstiev a o číslovaní stavieb ustanovuje: 

§ 1
Úvodné ustanovenie
Toto všeobecne záväzné nariadenie určuje názov novopostaveného piateho mosta cez Dunaj v hlavnom meste Slovenskej republiky Bratislave. 

§ 2
Určenie názvu mosta
Pre novopostavený most sa určuje názov Most Apollo.

§ 3
Spoločné ustanovenia
(1)  Označenie novopostaveného mosta určeným názvom vykoná na vlastné náklady hlavné mesto Slovenskej republiky Bratislava.
(2)  Určený názov novopostaveného mosta zapíše hlavné mesto Slovenskej republiky Bratislava do evidencie názvov ulíc a verejných priestranstiev vedenej hlavným mestom Slovenskej republiky Bratislavou.

§ 4
Účinnosť
Toto všeobecne záväzné nariadenie nadobúda účinnosť 18. júla 2005.

Ing. Andrej Ďurkovský 
primátor